208-ы партызанскі полк імя І. В. Сталіна

208-ы партызанскі полк імя І. В. Сталіна — партызанскі полк, створаны ў жніўні 1943 года на базе 208-га партызанскага атрада імя І. В. Сталіна. У лістападзе 208-ы атрад быў пераўтвораны ў 1-ю Клічаўскаю партызанскую брыгаду. У маі 1943 года брыгада была пераўтворана ў 208-ы партызанскі атрад імя Сталіна, у жніўні — у 208-ы полк імя Сталіна. Дзейнічаў на акупіраванай тэрыторыі Клічаўскага, Быхаўскага, Пухавіцкага, Чэрвеньскага, Барысаўскага, Крупскага, Целяханскага, Лагішынскага, Ганцавіцкага і Пінскага раёнаў. 11 ліпеня 1944 года полк (1422 партызаны, 4 батальёны) злучыўся з Чырвонай Арміяй.

 Камандаванне 
 Камандзіры 
 П. В. Яханатаў;
 Я. М. Бяспоясаў.

 Камісары 
 І. Р. Іваноў;
 Р. І. Шчарбакоў.

 Начальнікі штаба 
 К. А. Арцюшын;
 Ц. К. Крук;
 П. Ф. Бандарэнка.

 Гісторыя 
Са жніўня 1941 года ў Рудзенскім раёне дзейнічаў атрад М. П. Пакроўскага, у кастрычніку быў створаны атрад Сяргеева. 31 снежня 1941 года атрады Пакроўскага, Сяргеева і група У. І. Нічыпаровіча, што прыбыла з Мінскага падполля, былі аб'яднаны ў 208-ы партызанскі атрад (з сакавіка 1942 года — 208-ы партызанскі атрад імя І. В. Сталіна). У сакавіку 1942 года атрад перадыслацыраваўся ў Клічаўскі раён, дзе яго камандаванне стварыла і ўзначаліла Клічаўскі аператыўны цэнтр. У лістападзе атрад быў пераўтвораны ў 1-ю Клічаўскую партызанскую брыгаду (камандзіры П. В. Яхантаў, Я. М. Бяспоясаў; камісары І. Р. Іваноў, Р. І. Шчарбакоў; начальнікі штаба К. А. Арцюшын, Ц. К. Крук). У маі 1943 года брыгада была пераўтворана ў 208-ы партызанскі атрад імя І. В. Сталіна, у жніўні — у 208-ы партызанскі полк імя І. В. Сталіна 3-х батальённага складу (камандзір палка Бяспоясаў, камісар Шчарбакоў, начальнік штаба П. Ф. Бандарэнка). 11 снежня 1943 — 30 студзеня 1944 полк перабазіраваўся ў Целяханскі раён.

Партызаны правялі больш за 400 баявых аперацый. У лютым, сакавіку 1942, красавіку і жніўні 1943 разграмілі гарнізоны і апорныя пункты ў Пухавічах, Градзянцы Асіповіцкага, Сушы Клічаўскага, Мацевічах (Мацевіцкі бой) Бярэзінскага раёнаў, у Бялынічах. Правялі 17 абарончых апрацый супраць карнікаў, у тым ліку Кліноцкі бой. У маі 1943 года, у ходзе нямецкай карнай аперацыі «Хрушч» брыгада апынулася ў блакадзе. Паводле загада Магілёўскай ваенна-аператыўнай групы пры падпольным абкаме КП(б)Б і Магілёўскага падпольнага абкама КП(б)Б брыгада разгрупавалася, пакінула ў лагерах частку параненых і закапала ўсё, што магло перашкодзіць хуткаму манеўру і прарыву. 6 мая, сумесна з 2-й Клічаўскай партызанскай брыгадай, прарвалі блакаду знішчыўшы артылерыйскія і мінамётныя батарэі, 2 бронемашыны і роту праціўніка. 16 чэрвеня 1944 года адбілі атаку буйных сіл карнікаў на лініі Агінскага канала. На ўчастках Мінск — Орша, Орша — Жлобін, Мінск — Жлобін, Баранавічы — Лунінец, Лунінец — Пінск знішчылі і пашкодзілі больш за 70 эшалонаў. У жніўні 1943 года знішчылі больш за 305 рэек. 19 студзеня 1944 на ўчастку Малькавічы — Люсіна спынілі і знішчылі вайсковы эшалон. 4—7 ліпеня 1944 года ва ўзаемадзеянні з часцямі Чырвонай Арміі разграмілі нямецкія гарнізоны ў вёсках Новы Двор, Пагост Загародскі, Лагішын Лагішынскага, Сошна, Парахонск Пінскага раёнаў.

 Літаратура 


Катэгорыя:Савецкія партызанскія злучэнні, брыгады і атрады на акупіраванай тэрыторыі Беларусі (1941—1944)
Катэгорыя:З’явіліся ў 1943 годзе
Катэгорыя:Зніклі ў 1944 годзе